

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKO VIJEĆE**

**KLASA: 021-05/18-01/5**

**URBROJ: 2198/31-02-18-2**

**U Gračacu, 17. rujna 2018. g.**

**ZAPISNIK**

9. sjednice Općinskog vijeća Općine Gračac održane 17. rujna 2018. godine s početkom u 15,00 sati u općinskoj vijećnici.

 Predsjednik Općinskog vijeća Tadija Šišić pozdravlja nazočne te moli Bojanu Fumić za poimenično prozove vijećnike radi utvrđivanja kvoruma.

NAZOČNI: Tadija Šišić, Ružica Tulumović, Viktor Kupčak, Ivana Tomić, Goran Đekić, Nebojša Rađenović, Rade Dubajić, Momir Japundžić, Milorad Stanisavljević.

NENAZOČNI: Berislav Crepulja, Kata Brčina (nenazočna je pri prozivanju, nazočna naknadno- od 2. točke), Tomo Delač i Slavica Miličić.

Pri prozivanju je nazočno 9 od 13 vijećnika, postoji kvorum za pravovaljano održavanje sjednice.

OSTALI NAZOČNI: općinska načelnica Nataša Turbić, zamjenica općinske načelnice iz reda pripadnika srpske nacionalne manjine Rajka Rađenović, pročelnica Jedinstvenog upravnog odjela Općine Gračac Bojana Fumić te voditeljica Odsjeka za proračun i financije JUO Gračac, Nikolina Benić.

Predsjednik otvara aktualni sat u 15,03:

Nebojša Rađenović: pretovarna stanica Stražbenica, dokle se stiglo? Predsjednik: Stražbenica se sanira, a pretovarna stanica Gračac se gradi, ima građevinsku, mislim da su radovi počeli, ugovoren izvođač. Načelnica: Stražbenica je legalno odlagalište za koje Općina Gračac provodi sanaciju, a pretovarnu stanicu gradi EKO d.o.o. u sklopu regionalnog projekta, kao što gradi i za Biograd i Pag. To nije projekt Općine Gračac. Na našu pretovarnu ići će Udbina, Donji Lapac i Lovinac, to je strateški projekt Republike Hrvatske, a suvlasnici tvrtke su Zadarska županija te gradovi Zadar i Benkovac. Kako više nije bilo pitanja, predsjednik aktualni sat zaključuje u 15, 08.

Predsjednik predlaže dnevni red kao u pozivu:

**DNEVNI RED:**

1. Prijedlog Odluke o otpisu dugova fizičkim osobama
2. Prijedlog Zaključka o inicijativi i prijedlogu građana za osnivanje Mjesnog odbora Popina- Zrmanja

Prijedloga za izmjene i dopune nema. Vijećnici glasuju te s 9 ZA- jednoglasno (od ukupno 9 nazočnih vijećnika) usvajaju predloženi dnevni red koji glasi:

**DNEVNI RED:**

1. Prijedlog Odluke o otpisu dugova fizičkim osobama
2. Prijedlog Zaključka o inicijativi i prijedlogu građana za osnivanje Mjesnog odbora Popina- Zrmanja

Predsjednik poziva vijećnike da iznesu eventualne primjedbe na zapisnik prethodne, 8. sjednice. Primjedbi nema te se zapisnik smatra jednoglasno usvojenim.

**Ad/1** Prijedlog Odluke o otpisu dugova fizičkim osobama. Načelnica kao predlagatelj daje uvodnu riječ, sukladno novom zakonu u dosta kratkom roku mora se odlučiti o eventualnom otpisu, malo je vremena. Uz prijedlog Odluke dano je pisano obrazloženje. Bojana Fumić objašnjava prijedlog, u ime predlagatelja iznosi jednu izmjenu u odnosu na dostavljeni prijedlog koja se sastoji u tome da se čl. 3. briše tekst „naknade za uređenje voda“ čime se ista ipak ne izuzima iz otpisa. Naime, ne radi se o prihodu Općine Gračac, nego „Hrvatskih voda“ koje je Općina Gračac dužna naplaćivati, no u međuvremenu su „Hrvatske vode“, nakon upućivanja pisanih materijala, dostavile dopis kojim predlažu da i navedena naknada uđe u otpis u slučaju donošenja odluke. Radi se o otpisu isključivo za fizičke osobe koje ne obavljaju poslovnu djelatnost te su im računi zbog dugovanja Općini Gračac blokirani u određenom razdoblju i uz ispunjenje ostalih zakonskih uvjeta. Nekima će se odlukom pomoći da izađu iz blokade, nekima neće jer imaju veće iznose i više vjerovnika u redu čekanja, ali će im se ipak smanjiti dug. Načelnica: i drugi ovih dana donose takve odluke. Vijećnici glasuju te s 9 ZA- jednoglasno (od ukupno 9 nazočnih vijećnika) usvajaju prijedlog, čime donose

**Odluku o otpisu dugova fizičkim osobama**

 koja se prilaže i sastavni je dio ovog zapisnika.

**Ad/2**

Prijedlog Zaključka o inicijativi i prijedlogu građana za osnivanje Mjesnog odbora Popina- Zrmanja. Predsjednik: nemam ništa protiv, ali poučen sam dosadašnjim iskustvom, da li je ovo kao takvo svršen čin, što će to donijeti za funkcioniranje naše općine, umjesto da se ide tragom smanjivanja svega, inače bi trebalo i u Gračacu osnovati nekoliko odbora. Bojim se da će se zapetljati u proceduralnim stvarima, bavit ćemo se procedurom uz učinak manji nego sada. Načelnica- mi smo raspravljali nekoliko puta, prvi puta nisu prikupili dokumentaciju, a ovih dana pojedinici nam dolaze i žale se na inicijatore toga, problematika mjesta postoji, ali ljudi koji dođu na par mjeseci samo ih pobune, neki nisu uključeni u to. Mogli bi i Gračac i Bruvno, mora imati i pečat i drugo. Sad smo imali u Srbu izbore pa je bilo 58 birača. Bojana Fumić: po dostavljenoj inicijativi Općinsko vijeće treba se izjasniti, ukoliko istu usvoji, onda je potrebno izmijeniti i donijeti pojedine opće akte, statutarnu odluku i sl. te raspisati izbore u roku od 180 dana od dana donošenja odluke Općinskog vijeća o osnivanju mjesnog odbora. Goran Đekić: da li postoji dobra volja vlasti da bude više mjesnih odbora, jer ih treba financirati, održavati. Ako osnivamo na tom dijelu općine, tako bi bilo dobro da i Bruvno, Tomingaj, Deringaj, Mazin imaju. Gračac je tu blizu. Ako se ide u tu priču, onda treba ići s više odbora. Predsjednik- ja sam u uvodu rekao ako je smisao samo da se osnuje odbor, upravo onda nema smisla, učinkovitije je ovako. Od njih 50, 5 je aktivno. Moje je mišljenje da se bolje može kroz komunikaciju s Općinom. Kata Brčina dolazi na sjednicu u 15, 30. Predsjednik: Iz iskustva govorim, ako ima volje odavde za nešto, napravit će se bez obzira na mjesni odbor. Načelnica: s obzirom na dosadašnja iskustva ne znam baš koliko je dobro, oni bi trebali biti produžena ruka Općine, ako će to značiti samo dodatni posao i utrošak, a ne osmisli li se kako treba, ne znam. Neću opstruirati, kako vi odlučite. Goran Đekić: kod koga su bili ovi što se bune? Načelnica: ovdje, zbog vode, zbog spojnica, galame na ove što dođu ljeti, sve zakompliciraju i onda odu. Rade Dubajić: zašto nisu ti ljudi ovdje da objasne, je li to stvarno inicijativa tih ljudi ili je to naputak zbog jeftinih političkih poena, s obzirom da već imamo sve institucije, tu je načelnica, zamjenik, manjinska zamjenica, manjinsko vijeće- a znamo da su na tom području skoro svi predstavnici manjine. Zamjenica Rajka Rađenović: to nema veze s mjesnim odborima, Popina i Zrmanja zaslužuju, ovdje su odbori nepotrebni. Predsjednik: inflacijom svega trebali bi imati 10-15 mjesnih odbora. Ide se na smanjenje, a mi ćemo sad još imati porast mjesnih odbora, možete misliti što je to. Ali da su i vijeće manjina i svi učinkovitiji mogli bi, ali ne samo zato da bi se imao pečat i ovdje dolazilo. Rade Dubajić- koliko je Mjesni odbor Srb uputio službenih e-mailova prema Općini Gračac i Zadarskoj županiji? Načelnica- nama niti jedan, za županiju ne znamo. Milorad Stanisavljević- koja je zapravo težina mjesnog odbora institucionalno, ako se osnuje ovo, ići će Bruvno, Klapavica, ovdje u Gračacu, koliko to ima smisla, koliko novca to traži, samo za održavanje izbora. Bolje je taj novac utrošiti u nešto drugo. Svi vijećnici su dostupni, postoji vijeće manjine. Nikolina Benić- ne znam koliko su predlagatelji upoznati s daljnjom procedurom, obavijest za financijski plan smo od 2015. slali svima, nije to izmislio niti upravni odjel niti općina nego zakonodavac, izvješća se moraju dostavljati na propisanim obrascima, a ne na komadu papira. Mjesni odbor i vijeće manjine, bez obzira na sredstva, da li ih je dobio od nas ili ne, mora davati izvješća, npr. posljednji put kad sam tražila pojašnjenje onoga što sam dobila, rečeno mi je da radim s tim što hoću i da stavim gdje hoću. Revizija će reći da se sredstva stopiraju, tu je financijski plan, izjave o fiskalnoj odgovornosti, inventura, amortizacija, da li tko od tih osoba može to obavljati, ali to nije šala. Ne mogu čitati tuđe misli i na svoju ruku izvještavati. Goran Đekić: Rade je spomenuo političke poene, ja se nisam uključivao u ovo, ne znam da li je netko drugi. Načelnica- mislim da je Slavica Miličić. Rade Dubajić- zašto ti ljudi nisu, ako su čuli za ovo, došli? Predsjednik: oni su dali pisani prijedlog, oni ne bi vjerovatno dobili riječ. Goran Đekić- nismo mi, ali znam, dolazili su i prije, oni razmišljaju da se tamo ostvaruju neki dobri prihodi od vjetrenjača, a sve se dešava ovdje, a s tim pečatom bi mogli malo bolje mahati. Izgubila se komunikacija s ovom vlasti, ja sam ih više podržavao i zato mislim da oni to žele, ja bih podržao i za taj i za ovaj prostor Bruvno, Mazin, Klapavica, Deringaj, Tomingaj. Predsjednik- ne možete reći da je došlo do prekida komunikacije kod ove vlasti ako i sami kažete da je inicijative bilo i prije, bilo je više ljudi, a vjetrenjače su se počele raditi i prije. Goran Đekić- dolazili su oni i meni, ali nije bilo potrebe za odborom. Smanjila su se sredstva i vijeću manjine. Rade Dubajić- slažem se s Goranom u vezi sredstava koja se gore ostvaruju, ali se ne slažem s osnivanjem po primjeru Mjesnog odbora Srb. Ivana Tomić- mjesni odbori su na papiru super stvar, ali ako nema nikakve koristi, zašto davati sredstva za nešto što ne funkcionira. Momir Japundžić- tematska sjednica bi po meni bila najbolja, 80% njih koji predlažu tamo živi, treba staviti na jednu stranu prednosti, na drugu mane. Predsjednik: može dio vijećika sazvati tematsku sjednicu, a sada u ovom trenutku stavljam ovaj prijedlog, odnosno inicijativu na glasovanje. Vijećnici glasuju te se izjašnjavaju: 3 ZA, 4 PROTIV, 3 UZDRŽANIH (od ukupno 10 nazočnih vijećnika). Utvrđeno je da prijedlog, odnosno inicijativa slijedom rezultata glasovanja nije usvojena.

Završeno u 15, 55 sati.

**ZAPISNIČAR: PREDSJEDNIK:**

**Bojana Fumić, mag. iur. Tadija Šišić, dipl. iur.**